चार प्रमुख टीवी चैनलों पर जारी सर्वेक्षण के नतीजों में राजनीतिक रूप से अहम उत्तर प्रदेश में समाजवादी पार्टी को सर्वाधिक विधानसभा सीटें मिलने का अनुमान लगाया है.समाचार टीवी चैनल स्टार न्यूज़ ने अपने सर्वे में मुलायम सिंह की पार्टी को 183 सीटें मिलने का अनुमान लगाया है. इसी चैनल ने कहा है कि राज्य में सत्ताधारी बहुजन समाज पार्टी को 83 सीटें मिल सकती हैं. स्टार न्यूज़ का सर्वे नीलसन नाम की कंपनी ने किया है.स्टार न्यूज़ के अनुसार कांग्रेस को 62 और भाजपा को 71 सीटें मिल सकती हैं.ध्यान रहे कि ये सिर्फ़ एक सर्वेक्षण है, अंतिम परिणाम नहीं.एक अन्य समाचार टीवी चैनल इंडिया न्यूज़ ने सी वोटर नाम की संस्था से सर्वे करवाया है.इंडिया न्यूज़ के सर्वे में भी समाजवादी पार्टी को सबसे बड़ा दल बताया जा रहा है.इस सर्वे में सपा को 137 से 145 के बीच, बसपा को 122-130 के बीच, कांग्रेस को 39 से 55 के बीच, भाजपा को 79 से 87 के बीच विधानसभा सीटें मिलने का अनुमान लगाया गया है.हैडलाइन्स टूडे चैनल ने अपने सर्वे में सपा को 195 से 210 सीटें मिलने का अनुमान लगाया है.इस चैनल के अनुसार मायावती के दल बहुजन समाज पार्टी को 88 से 98 के बीच सीटों पर विजय मिल सकती है. हैडलाइन्स टूडे के अनुसार कांग्रेस को 38 से 42 और भाजपा को 50 से 56 के बीच सीटें मिलने का पूर्वानुमान लगाया है.एक अन्य टीवी चैनल न्यूज़24 ने चाणक्य नाम की संस्था ने सर्वेक्षण करवाया है. इसके अनुसार मुलायम सिंह यादव की पार्टी को 185, बीएसपी को 85, कांग्रेस को 55 और भाजपा को भी 55 सीटें मिलने का अनुमान लगाया है.आपको एक बार फिर बतादें कि ये महज सर्वेक्षण हैं, अंतिम परिणाम नहीं. अंतिम परिणाम छह मार्च को होने वाली मतगणना के बाद ही सामने आएंगे.पंजाब के बारे में अधिकतर भारतीय चैनलों की राय है कि वहां कांग्रेस और अकाली दल - भाजपा गठबंधन के बीच कांटे की टक्कर होगी.इंडिया टीवी- सी वोटर के सर्वे में 117 सदस्यों वाली पंजाब विधानसभा में कांग्रेस को 65 सीटें मिलने का अनुमान लगाया गया है.इसी सर्वे में शिरोमणि अकाली दल - भारतीय जनता पार्टी गठबंधन को 47 सीटें मिलने का अनुमान लगाया गया है.पंजाब में न्यूज़-24 चाणक्य नाम की संस्था ने सर्वेक्षण करवाया है.इस सर्वे में कांग्रेस को 60 और भाजपा को 52 विधानसभा सीटें मिलने का पूर्वानुमान लगाया गया है.